KOMMISSIONENS AFGØRELSE af 3. august 1995 om afslutning af antidumpingproceduren vedrørende importen af ammoniumnitrat med oprindelse i Litauen (95/344/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), senest ændret ved forordning (EF) nr. 1251/95 (2), særlig artikel 23,

under henvisning til Rådets forordning (EØF) nr. 2423/88 af 11. juli 1988 om beskyttelse mod dumpingimport eller subsidieret import fra lande, der ikke er medlemmer af Det Europæiske Økonomiske Fællesskab (3), senest ændret ved forordning (EF) nr. 522/94 (4), særlig artikel 9,

efter konsultationer i Det Rådgivende Udvalg, og

ud fra følgende betragtninger:

A. PROCEDURE

(1) Kommissionen offentliggjorde i juni 1994 en meddelelse i De Europæiske Fællesskabers Tidende (5) om indledning af en antidumpingprocedure vedrørende importen til Fællesskabet af ammoniumnitrat med oprindelse i Litauen og Rusland og indledte en undersøgelse.

(2) Proceduren indledtes på baggrund af en klage indgivet af European Fertilizer Manufacturers' Association (EFMA) på vegne af producenter, hvis samlede ammoniumnitratproduktion påstås at udgøre en væsentlig del af produktionen i Fællesskabet.

(3) Klagen indeholdt beviser for, at der fandt dumping sted med hensyn til denne vare med oprindelse i Litauen og Rusland, og at der forvoldtes væsentlig skade som følge heraf, hvilket blev anset for tilstrækkeligt til at begrunde iværksættelsen af en procedure.

(4) Kommissionen underrettede officielt de producenter, eksportører og importører, som den vidste var berørt af sagen, samt repræsentanterne for eksportlandene og klageren og gav de direkte berørte parter lejlighed til at tilkendegive deres synspunkter skriftligt og til at anmode om at blive hørt mundtligt.

(5) Flere parter, herunder de litauiske myndigheder og den eneste litauiske eksportør, fremsatte deres synspunkter skriftligt og anmodede om at blive hørt, hvilket blev imødekommet.

(6) Kommissionen indhentede og efterprøvede alle oplysninger, som den anså for nødvendige med henblik på at træffe afgørelse om dumping og skade.

(7) Dumpingundersøgelsen omfattede perioden fra 1. april 1993 til 31. marts 1994 (undersøgelsesperioden).

(8) Kommissionen fortsatte med at indhente alle oplysninger, som den anså for nødvendige til at træffe endelig afgørelse. Parterne blev underrettet om de væsentligste kendsgerninger og betragtninger, på grundlag af hvilke det var hensigten at afslutte proceduren vedrørende importen af varer med oprindelse i Litauen. De fik også en frist til at fremsætte bemærkninger efter offentliggørelsen af disse oplysninger.

B. AFSLUTNING AF PROCEDUREN VEDRØRENDE IMPORTEN AF VARER MED OPRINDELSE I LITAUEN

(9) Det fremgår af undersøgelsen vedrørende importen af ammoniumnitrat med oprindelse i Litauen, at disse varer importeredes til dumpingpriser, men at de ikke har bidraget væsentligt til den skade, der er påført den pågældende erhvervsgren i Fællesskabet.

(10) Årsagerne til denne konklusion er anført i betragtning 62-67 og 73-76 i Rådets forordning (EF) nr. 2022/95 (6) om indførelse af en endelig antidumpingtold på importen af ammoniumnitrat med oprindelse i Rusland.

(11) Under disse omstændigheder er det ikke nødvendigt af træffe beskyttelsesforanstaltninger mod importen fra Litauen, og proceduren vedrørende denne import bør derfor afsluttes i overensstemmelse med artikel 9, stk. 1, i forordning (EØF) nr. 2423/88.

(12) Der blev ikke gjort indsigelse i Det Rådgivende Udvalg med hensyn til afslutningen af proceduren vedrørende importen af ammoniumnitrat med oprindelse i Litauen -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen af ammoniumnitrat med oprindelse i Litauen afsluttes.

Udfærdiget i Bruxelles, den 3. august 1995.

På Kommissionens vegne

Hans VAN DEN BROEK

Medlem af Kommissionen

(1) EFT nr. L 349 af 31. 12. 1994, s. 1.

(2) EFT nr. L 122 af 2. 6. 1995, s. 1.

(3) EFT nr. L 209 af 2. 8. 1988, s. 1.

(4) EFT nr. L 66 af 10. 3. 1994, s. 10.

(5) EFT nr. C 158 af 9. 6. 1994, s. 3.

(6) Se side 1 i denne Tidende.